ΚΑΝΟΝΙΣΜΟΣ (ΕΟΚ) αριθ. 3106/91 ΤΗΣ ΕΠΙΤΡΟΠΗΣ της 24ης Οκτωβρίου 1991 για μέτρο διασφαλίσεως που εφαρμόζεται στις εισαγωγές προσωρινά διατηρημένων καλλιεργουμένων μανιταριών

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας,

τον κανονισμό (ΕΟΚ) αριθ. 426/86 του Συμβουλίου της 24ης Φεβρουαρίου 1986 περί κοινής οργανώσεως της αγοράς στον τομέα των μεταποιημένων προϊόντων με βάση τα οπωροκηπευτικά (1), όπως τροποποιήθηκε τελευταία από τον κανονισμό (ΕΟΚ) αριθ. 1943/91 (2), και ιδίως το άρθρο 18 παράγραφος 2,

Εκτιμώντας:

ότι ο κανονισμός (ΕΟΚ) αριθ. 521/77 του Συμβουλίου (3) καθόρισε τις λεπτομέρειες εφαρμογής των μέτρων διασφαλίσεως στον τομέα των μεταποιημένων προϊόντων με βάση τα οπωροκηπευτικά-

ότι οι ποσότητες των προσωρινά διατηρημένων, αλλά ακατάλληλων για διατροφή στην κατάσταση που βρίσκονται, καλλιεργουμένων μανιταριών που τίθενται σε ελεύθερη κυκλοφορία στην Κοινότητα από την αρχή του 1990 αυξάνουν συνεχώς-

ότι το επίπεδο των τιμών που εφαρμόζεται στις κυριότερες προμηθεύτριες τρίτες χώρες για την περίοδο εμπορίας 1990/91 είναι μικρότερο από εκείνο παρόμοιων προϊόντων που λαμβάνονται στην Κοινότητα- ότι, κατά συνέπεια, οι όροι εμπορίας των τελευταίων είναι δύσκολοι-

ότι, με τον κανονισμό (ΕΟΚ) αριθ. 2891/90 της Επιτροπής της 5ης Οκτωβρίου 1990 για την έκδοση πιστοποιητικών εισαγωγής για τα διατηρημένα προσωρινά καλλιεργούμενα μανιτάρια (4), καθορίστηκε η μέγιστη ποσότητα των εν λόγω προϊόντων που μπορεί να τεθεί σε ελεύθερη κυκλοφορία το 1990- ότι με τους κανονισμούς (ΕΟΚ) αριθ. 3758/90 (5), (ΕΟΚ) αριθ. 809/91 (6) και (ΕΟΚ) αριθ. 2162/91 (7) σχετικά με μέτρο διαφυλάξεως που εφαρμόζεται στις εισαγωγές των μανιταριών που διατηρούνται προσωρινά ορίσθηκε μια ανωτάτη ποσότητα για καθεμία από τις περιόδους από 1ης Ιανουαρίου έως 31 Μαρτίου 1991, από 1ης Απριλίου έως 31 Ιουλίου 1991 και από 1ης Αυγούστου έως 31 Οκτωβρίου 1991-

ότι, από την 1η Νοεμβρίου 1991, οι αιτήσεις για την έκδοση πιστοποιητικών εισαγωγής κινδυνεύουν να υπερβούν τις πραγματικές ανάγκες και να υποβάλλονται για κερδοσκοπικούς σκοπούς εν αναμονή των αποτελεσμάτων της ενάρξεως της ισχύος της νέας νομοθεσίας σχετικά με τη δασμολογική ταξινόμηση ορισμένων μανιταριών που διατηρούνται προσωρινά και με τη σχετική προσαρμογή της ρύθμισης του καθεστώτος που αφορά την εισαγωγή των εν λόγω μανιταριών, καθώς και λόγω της αβεβαιότητας των συζητήσεων που πραγματοποιούνται σε ορισμένες εξάγουσες χώρες- ότι η κατάσταση αυτή μπορεί να δημιουργήσει σοβαρές αναταραχές στην κοινοτική αγορά, που δύνανται να θέσουν σε κίνδυνο τους στόχους του άρθρου 39 της συνθήκης- ότι πρέπει, κατά συνέπεια, να εφαρμοστούν μέτρα διασφαλίσεως από την 1η Νοεμβρίου 1991-

ότι τα μέτρα διασφαλίσεως πρέπει να μπορούν να εμποδίσουν τις τεράστιες στον όγκο εισαγωγές στη διάρκεια μιας περιορισμένης περιόδου- ότι, για το σκοπό αυτό, λαμβάνοντας υπόψη τα κριτήρια που καθορίζονται στον κανονισμό (ΕΟΚ) αριθ. 521/77, πρέπει, εν αναμονή της ενάρξεως της ισχύος των ανωτέρω αναφερομένων μέτρων και του αποτελέσματος των σχετικών συζητήσεων, να καθοριστεί η ποσότητα των εν λόγω προϊόντων που μπορεί να τεθεί σε ελεύθερη κυκλοφορία για το υπόλοιπο του έτους με βάση τις ποσότητες που εισήχθησαν την ίδια περίοδο του προηγουμένου έτους και με συντελεστή αύξησης που θα αντιστοιχεί σε αρμονική εξέλιξη των συναλλαγών-

ότι, για να εξασφαλιστεί η καλή χρησιμοποίηση της ποσότητας αυτής και να αποφευχθεί η υποβολή αιτήσεων πιστοποιητικών με κερδοσκοπικούς σκοπούς, πρέπει να διατεθεί ένα σημαντικό μέρος της ποσότητας αυτής στους εμπορευόμενους οι οποίοι κατά το παρελθόν είχαν εφοδιαστεί με καλλιεργούμενα μανιτάρια διατηρημένα προσωρινά και σε συνάρτηση με τις ποσότητες που έλαβαν το 1989 και 1990, διατηρώντας, ωστόσο, τη δυνατότητα πρόσβασης των νέων εισαγωγέων στις ποσότητες αυτές-

ότι πρέπει να θεσπιστούν, τέλος, οι αναγκαίες συμπληρωματικές λεπτομέρειες για την έκδοση των πιστοποιητικών- ότι οι λεπτομέρειες αυτές είναι συμπληρωματικές ή παρεκκλίνουν από τις διατάξεις που θεσπίστηκαν από τον κανονισμό (ΕΟΚ) αριθ. 2405/89 της Επιτροπής της 1ης Αυγούστου 1989 σχετικά με τις ειδικές λεπτομέρειες εφαρμογής του καθεστώτος πιστοποιητικών εισαγωγής και προκαθορισμού στον τομέα των μεταποιημένων προϊόντων με βάση τα οπωροκηπευτικά (8), όπως τροποποιήθηκε τελευταία από τον κανονισμό (ΕΟΚ) αριθ. 2641/91 (9),

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

1. Για την περίοδο από 1ης Νοεμβρίου έως 31 Δεκεμβρίου 1991, τα πιστοποιητικά εισαγωγής για τα καλλιεργούμενα μανιτάρια τα διατηρημένα προσωρινά, αλλά ακατάλληλα για διατροφή στην κατάσταση που βρίσκονται, που υπάγονται στον κωδικό ΣΟ ex 0711 90 50, εκδίδονται για ποσότητα μέχρι 4 700 τόνους.

2. Η αίτηση και η έκδοση των πιστοποιητικών εισαγωγής πραγματοποιείται σύμφωνα με τον κανονισμό (ΕΟΚ) αριθ. 2405/89, με την επιφύλαξη των διατάξεων του παρόντος κανονισμού.

Άρθρο 2

1. Η ποσότητα που ορίζεται στο άρθρο 1 παράγραφος 1 χορηγείται:

α) μέχρι ανωτάτου ορίου 4 000 τόνων στους εμπορευόμενους που έχουν υποβάλει αιτήσεις για πιστοποιητικά εισαγωγής για τα εν λόγω προϊόντα κατά τα έτη 1989 και 1990-

β) μέχρι ανωτάτου ορίου 700 τόνων στους εμπορευόμενους που δεν πληρούν τον όρο που αναφέρεται στο στοιχείο α).

Ωστόσο, σε περίπτωση που η ποσότητα που αναφέρεται στα στοιχεία α) ή β) δεν έχει ζητηθεί εν μέρει, ο διαθέσιμος όγκος διατίθεται στις αιτήσεις που υποβλήθηκαν από την άλλη ομάδα εμπορευομένων.

2. α) Καμία αίτηση πιστοποιητικού που υποβάλλεται από εμπορευόμενο που αναφέρεται στην παράγραφο 1 στοιχείο α) δεν μπορεί να αφορά ποσότητα μεγαλύτερη κατά 8 % της ποσότητας που ζητήθηκε από τον ίδιο εμπορευόμενο κατά τα έτη 1989 και 1990.

β) Καμία αίτηση πιστοποιητικού που υποβάλλεται από εμπορευόμενο που αναφέρεται στην παράγραφο 1 στοιχείο β) δεν μπορεί να αφορά ποσότητα μεγαλύτερη κατά 15 % της ποσότητας που αναφέρεται στο στοιχείο αυτό.

Άρθρο 3

Οι αιτήσεις των πιστοποιητικών εισαγωγής υποβάλλονται στις αρμόδιες αρχές των κρατών μελών στις 29 και 30 Οκτωβρίου 1991. Οι προαναφερθείσες αρχές διαβιβάζουν τις αιτήσεις αυτές στην Επιτροπή το αργότερο μέχρι τις 31 Οκτωβρίου 1991, στις 16.00, διαχωρίζοντας τις αντίστοιχα ζητηθείσες ποσότητες βάσει των στοιχείων α) και β) της παραγράφου 1 του άρθρου 2.

Άρθρο 4

Η Επιτροπή καθορίζει και υποδεικνύει με τέλεξ στα κράτη μέλη, το αργότερο μέχρι τις 4 Νοεμβρίου 1991, τις ποσότητες για τις οποίες εκδίδονται πιστοποιητικά για καθεμία από τις δύο κατηγορίες αιτήσεων που αναφέρονται στην παράγραφο 2 του άρθρου 1.

Άρθρο 5

Τα πιστοποιητικά για τα οποία έχουν διαβιβαστεί οι αιτήσεις σύμφωνα με το άρθρο 3 εκδίδονται το αργότερο στις 5 Νοεμβρίου 1991. Η διάρκεια ισχύοςδεν δύναται να υπερβεί την 31η Δεκεμβρίου 1991.

Άρθρο 6

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 24 Οκτωβρίου 1991. Για την Επιτροπή

Ray MAC SHARRY

Μέλος της Επιτροπής

(1) ΕΕ αριθ. L 49 της 27. 2. 1986, σ. 1. (2) ΕΕ αριθ. L 175 της 4. 7. 1991, σ. 1. (3) ΕΕ αριθ. L 73 της 21. 3. 1977, σ. 28. (4) ΕΕ αριθ. L 276 της 6. 10. 1990, σ. 29. (5) ΕΕ αριθ. L 360 της 22. 12. 1990, σ. 49. (6) ΕΕ αριθ. L 82 της 28. 3. 1991, σ. 47. (7) ΕΕ αριθ. L 201 της 24. 7. 1991, σ. 12. (8) ΕΕ αριθ. L 227 της 4. 8. 1989, σ. 34. (9) ΕΕ αριθ. L 247 της 5. 9. 1991, σ. 11.